Appenzeller sennenhund beskrives i gamle kilder som en «flerfarget mellomstor hund» som er «svært lydig». Den er betydelig mindre enn grosser schweizer sennenhund og finnes i de to grunnfargene sort og havannabrun, begge med symmetriske rustrøde og hvite tegninger. Pelsen består av to lag (dekkhår og underull). Dekkhårene vokser tett og er tykke og skinnende. Underullen er tykk og skal være enten sort, brun eller grå (men må ikke synes gjennom dekkhårene).